**Noteikumu projekta „Atmežošanas kompensācijas noteikšanas kritēriji, aprēķināšanas un atlīdzināšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Meža likuma 41.panta trešā daļa. |
| 2. | Pašreizējā situācija un problēmas | 2011.gada 13.oktobra likuma "Grozījumi Meža likumā" ("Latvijas Vēstnesis", 2011., 173.nr.), kas stājās spēkā 2012.gada 1.janvārī, 25.pantā precizēta Meža likuma XI nodaļa „Atmežošana”. Meža likuma 41.panta trešajā daļā dots deleģējums Ministru kabinetam izdot atmežošanas kompensācijas noteikšanas kritērijus, aprēķināšanas un atlīdzināšanas kārtību, savukārt likuma "Grozījumi Meža likumā" 33.pantā noteikts papildināt pārejas noteikumus ar 20.punktu, kurā Ministru kabinetam uzdots noteikumus par atmežošanas kompensācijas noteikšanas kritērijiem, aprēķināšanas un atlīdzināšanas kārtību izdot līdz 2012.gada 31.decembrim. Turklāt likuma "Grozījumi Meža likumā" 33.pantā noteikts papildināt pārejas noteikumus ar 14. un 16.punktu. Pārejas noteikumu 14.punkts nosaka, ka grozījumi šā likuma 41. un 42.pantā stājas spēkā 2013.gada 1.janvārī. Savukārt pārejas noteikumu 16.punkts nosaka, ka līdz 2013.gada 1.janvārim meža zeme transformējama saskaņā ar Ministru kabineta 2004.gada 28.septembra noteikumiem Nr.806 "[Meža zemes transformācijas noteikumi](http://www.likumi.lv/doc.php?id=94494)".  Ar likumu "Grozījumi Meža likumā" termins „meža zemes transformācija” ir aizstāts ar terminu „atmežošana”. Meža likuma 1.panta 3.punkts nosaka, ka atmežošana ir personas darbības izraisīta meža pārveidošana citā zemes lietošanas veidā.  Patlaban meža pārveidošanu citā zemes lietošanas veidā regulē Ministru kabineta 2004.gada 28.septembra noteikumi Nr.806 "[Meža zemes transformācijas noteikumi](http://www.likumi.lv/doc.php?id=94494)", kas izdoti saskaņā ar Meža likuma 42.panta otro daļu, Gaujas nacionālā parka likuma 4.panta 4.punktu un Aizsargjoslu likuma 36.panta ceturtās daļas 2.punktu.  Vienlaikus ar likumu „Grozījumi Meža likumā” 2011.gada 13.oktobrī Saeimā ir pieņemts likums „Grozījumi Aizsargjoslu likumā”, kas izslēdz deleģējumu Ministru kabinetam noteikt meža zemes transformācijas kārtību un transformācijas pieteikuma iesniegšanas un izskatīšanas kārtību, transformējot meža zemi Baltijas jūras un Rīgas jūras līča piekrastes krasta kāpu aizsargjoslā.  Savukārt 2009.gada 30.aprīļa likums "Gaujas nacionālā parka likums" ("Latvijas Vēstnesis", 2009., 78.nr.), kas stājās spēkā 2009.gada 20.maijā, vairs nenosaka deleģējumu Ministru kabinetam izdot meža zemes transformācijas kārtību.  Likums "Grozījumi Meža likumā" vairs neparedz meža zemes transformācijas atļaujas izsniegšanu, ko šobrīd regulē Ministru kabineta 2004.gada 28.septembra noteikumi Nr.806 "[Meža zemes transformācijas noteikumi](http://www.likumi.lv/doc.php?id=94494)".  Ar likumu „Grozījumi Meža likumā” ir konceptuāli mainīti nosacījumi attiecībā uz zaudējumu atlīdzību par dabiskās meža vides iznīcināšanu, nosakot, ka personas pienākums ir atlīdzināt valstij ar atmežošanas darbībām izraisīto negatīvo seku novēršanu saistītos izdevumus, ieņēmumus paredzot izmantot mežsaimniecības atbalsta programmas finansēšanai. Tā tiek nodibināta atgriezeniskā saikne starp atmežošanu un jaunu meža resursu radīšanu, lai veicinātu oglekļa dioksīda piesaistes palielināšanu, piemērošanos klimata pārmaiņām un bioloģiskās daudzveidības saglabāšanu. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un  Būtība | Noteikumu projekta mērķis ir noteikt atmežošanas kompensācijas noteikšanas kritērijus, to aprēķināšanas un atlīdzināšanas kārtību.  Noteikumu projekts paredz, ka kompensācija tiek maksāta par šādām ar atmežošanu izraisītām negatīvām sekām: 1) par oglekļa dioksīda (CO2) piesaistes potenciāla samazināšanos; 2) par bioloģiskās daudzveidības samazināšanos; 3) par vides un dabas resursu aizsardzības aizsargjoslu un sanitāro aizsargjoslu funkciju kvalitātes samazināšanos.  Kompensācijas apmēra aprēķināšanai noteikumu projektā ir ietverta formula, kas ir līdzīga līdzšinējai formulai, ar kuru aprēķināja zaudējumus par dabiskās vides iznīcināšanu. Formulā ir ietvertas šādas izmaiņas: 1) līdzšinējais koeficients Rtv – viena hektāra dabiskās meža vides relatīvā vērtība atkarībā no meža augšanas apstākļa tipa ir aizstāts ar koeficientu KCO2 – koeficients par CO2 piesaistes potenciāla samazināšanos atkarībā no meža tipa; 2) valstī noteiktā minimālā darba alga latos (Dmin) aizstāta ar viena hektāra meža atjaunošanas un kopšanas izmaksām latos par hektāru, ko nosaka pēc Centrālā statistikas biroja publicētās informācijas. Meža atjaunošanas un kopšanas izmaksas veido vidējās iepriekšējo piecu gadu izmaksas par augsnes gatavošanu, stādu iegādi, stādīšanu, agrotehnisko kopšanu un mežaudzes sastāva kopšanu atbilstoši meža zemes kvalitātes grupai, ņemot vērā aprēķina brīdī aktuālāko publicēto informāciju.  Noteikumu projekts paredz, ka turpmāk atmežošanas kompensācijas apmērs netiks diferencēts atkarībā no atmežojamā platībā esošās mežaudzes vecuma, jo atmežošanas negatīvā ietekme uz CO2 piesaistes potenciāla samazināšanos ir vienāda kā izcirtumā, tā pieaugušā mežaudzē.  CO2 piesaistes potenciāla samazināšanos nosaka pēc meža augsnes auglību un mežaudzes produktivitāti raksturojošā meža tipa un meža atjaunošanas un kopšanas izmaksām.  Noteikumu projekts paredz, ka CO2 piesaistes potenciāla samazināšanos var kompensēt, ieaudzējot mežu citā vietā (turpmāk – kompensētā mežaudze). Kompensētās mežaudzes platībai jābūt vismaz tikpat lielai kā meža platībai, ko plānots atmežot, bet ne mazākai par 0,1 hektāru. Atmežojamajai platībai, kurai CO2 piesaistes potenciāla samazināšanās tiek kompensēta ar meža ieaudzēšanu citā vietā, valstij atlīdzināmo kompensācijas apmēru aprēķina, ņemot vērā mežsaimnieciskās darbības aprobežojumus un atmežošanas mērķi. Formulās koeficients par CO2 piesaistes potenciāla samazināšanos un meža atjaunošanas un kopšanas izmaksas aizstātas ar konstantu vērtību – 100 lati (teritorijās bez mežsaimnieciskās darbības aprobežojuma) un 2000 lati (teritorijās ar mežsaimnieciskās darbības aprobežojumiem). Minētā vērtība ir kompensācija par ietekmi uz bioloģiskās daudzveidības samazināšanos teritorijā, kurā tiek veikta atmežošana. Noteikumu projekts arī paredz, ka tad, ja kompensāciju aprēķina atmežojamai platībai apgrūtinātā teritorijā, kurai oglekļa dioksīda piesaistes potenciāla samazināšanās tiek kompensēta ar meža ieaudzēšanu citā vietā un kurai saskaņā ar šo noteikumu pielikumu koeficients K1> 1 (platībā ir mežsaimnieciskās darbības aprobežojumi), kompensēto mežaudzi ieaudzē tāda paša veida apgrūtinātajā teritorijā. Apgrūtinātās teritorijas nosaka atbilstoši Apgrūtināto teritoriju informācijas sistēmas likumā noteiktajam.  Noteikumu projekts paredz, ka minimālā kompensējamā summa ir 25 lati, kas līdzvērtīga Valsts meža dienesta administratīvajām izmaksām par kompensācijas aprēķināšanu un procesa nodrošināšanu.  Noteikumu projekts nosaka, kuras ieaudzētās mežaudzes atzīstamas par kompensēto mežaudzi šo noteikumu izpratnē.  Noteikumi paredz, ka kompensācijas apmēru (tāpat kā līdz šim zaudējumus) aprēķinās Valsts meža dienests pēc pieprasījuma, ko iesniedz kompetentā institūcija, kura izdod administratīvo aktu, kas personai piešķir tiesības veikt būvniecību vai lauksaimniecībā izmantojamās zemes ierīkošanu mežā vai meža īpašnieks, tiesiskais valdītājs, to pilnvarotas persona vai persona, kas rīkojas saskaņā ar līgumu, kas noslēgts ar meža īpašnieku, tiesisko valdītāju vai to pilnvarotu personu, ja plānots veikt derīgo izrakteņu ieguvi mežā.  Noteikumi nosaka arī to, kura informācija jāiesniedz, lai Valsts meža dienests aprēķinātu kompensāciju, kā arī gadījumus, kad Valsts meža dienests ir tiesīgs sniegt motivētu atteikumu.  Valsts meža dienesta aprēķināto kompensācijas apmēru varēs apstrīdēt Valsts meža dienesta likumā noteiktajā kārtībā. Dienesta amatpersonu izdotos administratīvos aktus (izņemot lēmumus administratīvo pārkāpumu lietās) un faktisko rīcību var apstrīdēt un pārsūdzēt saskaņā ar [Administratīvā procesa likumu](http://www.likumi.lv/doc.php?id=55567) šādā kārtībā: 1) dienesta teritoriālo struktūrvienību amatpersonu pieņemtie lēmumi un izdotie rīkojumi apstrīdami attiecīgās teritoriālās struktūrvienības vadītājam (virsmežzinim, direktoram); 2) dienesta teritoriālo struktūrvienību vadītāju (virsmežziņu, direktoru) pieņemtie lēmumi un izdotie rīkojumi apstrīdami ģenerāldirektoram; 3) ģenerāldirektora pieņemtie lēmumi un izdotie rīkojumi pārsūdzami tiesā.  Tāpat kā Ministru kabineta 2004.gada 28.septembra noteikumos Nr.806 "[Meža zemes transformācijas noteikumi](http://www.likumi.lv/doc.php?id=94494)", arī šajā noteikumu projektā ir paredzēts, ka tad, ja atmežošanu veic, neatlīdzinot valstij kompensāciju par atmežošanas izraisīto seku novēršanu (izņemot, ja atmežošana veikta saskaņā ar Meža likuma 41.panta otro daļu vai šo noteikumu 3.1.puktā noteikto atmežošanas mērķi), Valsts meža dienests kompensāciju trīskāršā apmērā par labu valstij piedzen no meža īpašnieka vai tiesiskā valdītāja. Papildus tam Administratīvo pārkāpumu kodeksa 66.4 pants paredz atbildību par neatļautu meža atmežošanu (norma stāsies spēkā 2013.gada 1.janvārī). Šā panta pirmā daļa paredz, ka par meža apsaimniekošanu un izmantošanu reglamentējošu normatīvo aktu pārkāpšanu, ja rezultātā mežs tiek atmežots, uzliek naudas sodu fiziskajām personām no piecsimt līdz trīstūkstoš latiem, bet juridiskajām personām — no tūkstoš līdz septiņtūkstoš latiem. |
| 5. | Projekta izstrādē iesaistītās institūcijas | Vides aizsardzības un reģionālās attīstības ministrija, Dabas aizsardzības pārvalde, Valsts meža dienests, Valsts zemes dienests un Latvijas Pašvaldību savienība, AS „Latvijas valsts meži”, LMI „Silava”, Latvijas meža īpašnieku biedrība, Latvijas Dabas fonds, Latvijas Ornitoloģijas biedrība, Pasaules Dabas fonds, Vides konsultatīvā padome un Latvijas Kūdras ražotāju asociācija. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Noteikumu projektā paredzētais regulējums attiecināms uz meža īpašniekiem un tiesiskajiem valdītājiem. Pēc Valsts meža dienesta datiem, valstī ir 150 000–160 000 meža īpašnieku un tiesisko valdītāju.  Jāpiebilst, ka tikai neliela daļa meža īpašnieku vai tiesisko valdītāju izrāda vēlmi zemi atmežot. Pēc iepriekšējo gadu Valsts meža dienesta datiem, apmēram 0,2% meža īpašnieku ir iesnieguši pieteikumu meža zemes transformācijai. 2011. gadā kopumā izsniegtas 343 atļaujas 354,47 ha meža zemju transformēšanai un 36 meža zemju transformācijas atteikumi. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Noteikumu projekta tiešā finansiālā ietekme uz šīs sadaļas 1.punktā minēto sabiedrības mērķgrupu salīdzinājumā ar līdzšinējo kārtību paredz, ka atmežošanas kompensācijas apmērs netiks diferencēts atkarībā no atmežojamā platībā esošās mežaudzes vecuma. Tāpēc kompensācijas apmērs par izcirtuma un jaunaudžu platības atmežošanu būs lielāks par līdzšinējo, bet mazāks par vidēja un pieauguša vecuma mežaudžu atmežošanu. Kompensācijas apmēru būs iespējams samazināt, kompensējot CO2 piesaistes potenciāla samazināšanos, ieaudzējot mežu citā vietā. Kompensācijas apmērs ir samazināts platībās, kurās veic derīgo izrakteņu ieguvi, ja derīgo izrakteņu ieguves projektā ir paredzēts platību rekultivēt mežsaimniecībai (platībā ieaudzēt mežu) .  Lai veicinātu novadu attīstību, noteikumu paredz samazināt kompensācijas apmēru novados, kuros ir negatīvs teritorijas attīstības indekss. |
| 4. | Tiesiskā regulējuma nefinansiālā ietekme | Noteikumu projekts paredz pozitīvu ietekmi uz CO2 bilanci zemes izmantošanas, zemes izmantošanas maiņas un mežsaimniecības sektorā, jo nosaka, ka atmežošanas negatīvā ietekme uz CO2 piesaistes potenciāla samazināšanos var tikt kompensēta ar meža ieaudzēšanu citā vietā. Sagaidāms, ka ieaudzētajās mežaudzēs palielināsies koksnes krājas pieaugums un CO2 piesaiste.  Noteikumu projektam būs pozitīva ietekme arī uz teritoriju attīstību, jo īpaši teritorijās, kurās ir negatīvs teritorijas attīstības indekss, jo līdz šim nesamērīgi lielie zaudējumi par meža vides iznīcināšanu, kas personai bija jāatlīdzina valstij par meža zemes transformāciju, bieži kavēja gan teritorijas, gan uzņēmējdarbības attīstību.  Vienlaikus noteikumu projekts bioloģiskās daudzveidības aizsardzības un dažādo aizsargjoslu funkciju kvalitātes nodrošināšanas nolūkā paredz saglabāt salīdzinoši lielu atmežošanas kompensācijas apmēru Baltijas jūras un Rīgas jūras līča krasta kāpu aizsargjoslā, pārējās vides un dabas resursu aizsargjoslās, īpaši aizsargājamās dabas teritorijās un citās teritorijās, kurās ierobežota mežsaimnieciskā darbība. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2012** | | Turpmākie trīs gadi (tūkst. latu) | | |
| **2013** | **2014** | **2015** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: |  |  |  |  |  |
| 2.1. valsts pamatbudžets | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: |  |  |  |  |  |
| 3.1. valsts pamatbudžets | 0 | 0 | Nav precīzi aprēķināms | Nav precīzi aprēķināms | Nav precīzi aprēķināms |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
| 5. Precizēta finansiālā ietekme: |  |  |  |  |  |
| 5.1. valsts pamatbudžets | X |  | Nav precīzi aprēķināms | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav precīzi aprēķināms. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Atmežošanas kompensācija ir noteikta, lai mazinātu ar atmežošanu izraisītās negatīvās sekas. Atmežošanas kompensācija jāatlīdzina, ja mežā veic būvniecību, derīgo izrakteņu ieguvi vai lauksaimniecībā izmantojamās zemes ierīkošanu. Nav iespējas noteikt, kāda būs sabiedrības interese veikt minētās darbības mežā.  Par 2003.–2012.gadā veikto meža zemes transformāciju dati liecina, ka vidēji gadā tika transformēti 300–400 ha meža zemes, par to valsts budžetā samaksājot 0,5 līdz 1,5 milj. latu. Jāpiebilst, ka termins „meža zemju transformācija” būtiski atšķiras no termina „atmežošana”. Pēc 2013.gada 1.janvāra atmežošanas kompensācija būs jāmaksā tikai tad, ja tiks mainīts meža zemes lietošanas veids. Uz citām meža zemēm, piemēram purviem, laucēm u.c., atmežošanas kompensācija neattieksies.  Šī atlīdzība tiks ieskaitīta valsts pamatbudžetā ieņēmumos no zaudējumu atlīdzības par meža resursiem nodarītiem kaitējumiem. | | | | |

|  |  |  |
| --- | --- | --- |
| VI. Sabiedrības līdzdalība un šīs līdzdalības rezultāti | | |
| 1. | Sabiedrības informēšana par projekta izstrādes uzsākšanu | Informācija par noteikumu projekta izstrādes sākšanu un priekšlikumu iesniegšanu 2011.gada 2.decembrī tika nosūtīta Vides aizsardzības un reģionālās attīstības ministrijai, Dabas aizsardzības pārvaldei, Valsts meža dienestam, Latvijas Pašvaldību savienībai, AS „Latvijas valsts meži”, LMI „Silava”, Latvijas meža īpašnieku biedrībai, Latvijas Dabas fondam, Latvijas Ornitoloģijas biedrībai, Pasaules Dabas fondam, Vides konsultatīvajai padomei un Latvijas Kūdras ražotāju asociācijai. |
| 2. | Sabiedrības līdzdalība projekta izstrādē | Par noteikumu projektu organizētas četras sanāksmes, kurā savus viedokļus pauda visu uzaicināto institūciju pārstāvji.  Noteikumu projekts ievietots Zemkopības ministrijas tīmekļa vietnē. |
| 3. | Sabiedrības līdzdalības rezultāti | Meža īpašnieku biedrības kopumā atbalsta noteikumu projektu, bet uzskata, ka:  1) kompensācijas apmērs ir neadekvāti liels, jo atmežošanu plānots veikt vietās, kur tas ir atļauts un sabiedrība to akceptē ar teritorijas plānojumu;  2) nav samērīgs kompensāciju apmēra palielinājums gadījumos, kad atmežošanu veic vietās, kur koki sasnieguši ciršanas vecumu vai ir izcirtums;  3) noteikumu projektā ietvertais koeficients B2, konstanta vērtība (divi tūkstoši latu) par hektāra atmežošanu (Ls/ha), ir nepamatoti augsts. Lai gan tas ir kompromisa piedāvājums starp Latvijas Dabas fonda izteikto iebildumu un Meža īpašnieku biedrības piedāvājumu.  Kūdras ražotāju asociācija atbalsta noteikumu projektu.  Latvijas Dabas fonds saskaņoja precizēto noteikumu projektu. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts meža dienests, pašvaldības, Valsts vides dienests un Dabas aizsardzības pārvalde |
| 2. | Projekta izpildes ietekme uz pārvaldes funkcijām | Projekta izpilde tiks nodrošināta atbilstoši esošajām funkcijām. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav |

***Anotācijas IV un V sadaļa – projekts šīs jomas neskar.***

Zemkopības ministre L.Straujuma

2012.12.06. 13:13

L.Āboliņa

67027285, lasma.abolina@zm.gov.lv